text: Ainsi aloit, n'i faillist jà,
   Cele pomme qui dont fu là ;
   Car adès à point s'esmouvoit.
   De l'une tour à l'autre avoit,
   Ç'ai oy tesmoignier au mains,
   Trois milles, pou plus ou pou mains.
   Par cele pomme adont savoient
   Le droit point quant li tans entroient,
   Par la chose que vous devis,
   Cil de Romme et cil dou païs
   Folio8r
   Et cil de mainte autre contrée;
   Car c'ert chose moult renommée.
   Moult longuement dura ainsi
   Cele pomme k'ains ne failli
   Que ele n'alast à son droit,
   De tour en tour, là où devoit.
   Mais puiscedi fu essillie
   Romme et la chose depecie ;
   N'ainc puis ne fu, par verité,
   Romme de tel autorité
   Que ele à celui tans estoit
   Que Virgiles i repairoit.
   Ne puis ne fu clers qui refaire
   Seüst pomme de tel afaire.
   Ou il ne l'osent entreprendre,
   Ou il entendent plus aprendre ;
   PageV01P058
   Car convoitise deçoit mout
   Clergie et laie gent par tout.
   Il en sont pou qui entechié
   Ne soient de celui pechié.
   De ce ne vueil or plus parler ;
   À autre chose vueil viser.
  